Komission asetus (EY) N:o 1949/2003,

annettu 3 päivänä marraskuuta 2003,

tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87(1), sellaisena kuin se on viimeksi muutettuna komission asetuksella (EY) N:o 2176/2002(2), ja erityisesti sen 9 artiklan 1 kohdan a alakohdan,

sekä katsoo seuraavaa:

(1) Asetuksen (ETY) N:o 2658/87 liitteessä I olevan yhdistetyn nimikkeistön mukaan eräät kasviksiin perustuvat kastikkeet luokitellaan nimikkeeseen 2103, kun taas valmistetut ja säilötyt kasvikset kuuluvat 20 ryhmään.

(2) Nimikkeeseen 2103 luokiteltavien tuotteiden ja 20 ryhmään kuuluvien tuotteiden erottamisen helpottamiseksi lisättiin yhdistetyn nimikkeistön 21 ryhmään 1 lisähuomautus tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta ja tiettyjen luokittelua koskevien asetusten kumoamisesta 17 päivänä helmikuuta 1997 annetulla komission asetuksella (EY) N:o 288/97(3). Kyseisessä lisähuomautuksessa tehdään ero sen perusteella, kuinka suuri osa valmisteesta läpäisee metallilankakankaasta tehdyn vakiokokoisen seulan. Kyseisen vaatimuksen mukaan valmistetta pidetään kastikkeena, jos vähintään 80 painoprosenttia aineksista läpäisee seulan.

(3) Harmonoidun järjestelmän nimikettä 2103 koskevien selitysten A kohdan mukaan sana "kastikkeet" kattaa myös eräät kasviksiin tai hedelmiin perustuvat valmisteet, jotka ovat pääasiassa nesteitä, emulsioita tai suspensioita ja joissa toisinaan on näkyviä kasvis- tai hedelmäpaloja. Nämä valmisteet eroavat 20 ryhmän valmistetuista ja säilötyistä kasviksista ja hedelmistä siinä, että niitä käytetään kastikkeina eli ruuan lisukkeena tai eräiden ruokalajien valmistuksessa mutta niitä ei ole tarkoitettu syötäviksi sellaisinaan.

(4) Markkinoille on saatettu uudenlainen kasviksiin perustuva kastikkeeksi nimitetty tuote, joka sisältää näkyviä ja tunnistettavissa olevia kasvis- tai hedelmäpaloja mutta jonka aineksista alle 80 painoprosenttia läpäisee seulan. Yhdistetyn nimikkeistön 21 ryhmän 1 lisähuomautuksen nojalla tällaista kastiketta ei voida pitää 2103 nimikkeeseen kuuluvana kastikkeena, kun taas harmonoidun järjestelmän nimikkeistön mukaan tuotteen luokittelu kastikkeeksi olisi mahdollista(4).

(5) Tämän vuoksi on aiheellista ja tarpeen poistaa yhdistetyn nimikkeistön 21 ryhmän 1 lisähuomautus.

(6) On huomattava, että ei ollut mahdollista päästä sopuun harmonoidun järjestelmän nimikkeistön nimikettä 2103 koskevan tekstin muuttamiseksi kastikkeiden luokittelun osalta eikä harmonoidun järjestelmän pohjalta laaditun yhdistetyn nimikkeistön 21 ryhmän 1 lisähuomautuksen muuttamiseksi.

(7) Asetus (ETY) N:o 2658/87 olisi sen vuoksi muutettava tätä vastaavasti.

(8) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON ANTANUT TÄMÄN ASETUKSEN:

1 artikla

Poistetaan asetuksen (ETY) N:o 2658/87 liitteessä I olevan yhdistetyn nimikkeistön 21 ryhmän 1 lisähuomautus.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 3 päivänä marraskuuta 2003.

Komission puolesta

Frederik Bolkestein

Komission jäsen

(1) EYVL L 256, 7.9.1987, s. 1.

(2) EYVL L 331, 7.12.2002, s. 3.

(3) EYVL L 48, 19.2.1997, s. 7.

(4) Ks. HS-komitean päätös, lokakuu 1999 ("Oriental Sweet and Sour Sauce").